作者:無名氏
標題:萬年歡
內容:律應黃鍾，蓂飛六莢，今朝是、嵩嶽生申。似山堂裡，氤氳瑞氣先春。笙歌度曲，依然在、紫府黃庭。擁出癯仙冰玉潔，梅花個樣精神。堪羨處，行藏通道，出處無心。莫把閒中日月，替了調元公案，袖手經綸。黃扉虛左，休顧平泉花石盟。好看來年八帙，渭川叟、故事重新。壽星與、三臺齊色，政地拜生辰。